นายกรัฐมนตรี เตรียมนำรัฐมนตรีใหม่เข้าเฝ้าฯถวายสัตย์ปฏิญาณตน 27 มีนาคมนี้ ทุกคนต้องทำตามนโยบายรัฐบาล
พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กล่าวว่า ภายหลังโปรดเกล้าฯรัฐมนตรีใหม่แล้ว เบื้องต้นรับทราบว่าจะมีการเข้าเฝ้าฯถวายสัตย์ปฎิญาณตน ในวันเสาร์ที่ 27 มีนาคมนี้ จากนั้นจะเรียกรัฐมนตรีใหม่มาพูดคุยถึงการทำงาน ก่อนที่จะเริ่มปฏิบัติหน้าที่ ส่วนที่มีการวิพากษ์วิจารณ์เรื่องวุฒิการศึกษาของรัฐมนตรีใหม่บางคนไม่ตรงกับกระทรวงที่ต้องบริหารงานนั้น นายกรัฐมนตรี ชี้แจงว่า การทำงานมีหลายระดับ ซึ่งตนเองจะเป็นผู้มอบนโยบายในภาพรวมและจะให้แนวทางแต่ละกระทรวงไปปฏิบัติ ตามกรอบยุทธศาสตร์ชาติและกรอบการปฏิรูป ซึ่งเรื่องการศึกษามีแผนงานที่ชัดเจน ดังนั้นไม่ว่าใครจะมาเป็นรัฐมนตรีก็ต้องปฎิบัติตามนโยบาย โดยส่วนตัวไม่ต้องการให้มีการแบ่งเด็กเป็นกลุ่มต่างๆ ทั้งนักเรียนดีและนักเรียนเลว เพราะต้องทำให้เด็กทุกคนเป็นคนดี ต้องมีการเรียนรู้ว่าสิ่งใดคือความถูกต้องชอบธรรมและเป็นประชาธิปไตยสากล พร้อมยืนยันว่าตนเองไม่เคยเผด็จการ แต่สั่งการทุกอย่างตามอำนาจหน้าที่การบริหารนายกรัฐมนตรี ยังกล่าวถึง การสลับตำแหน่งระหว่างรัฐมนตรีช่วยว่าการกระทรวงคมนาคมกับกระทรวงพาณิชน์ว่า เพื่อให้ทั้งสองกระทรวงได้ขับเคลื่อนงานให้ดีและรวดเร็วขึ้น เพราะมีหลายอย่างที่ต้องทำ ยืนยันไม่ผิดหลักการใดๆทั้งสิ้น ส่วนกระทรวงดิจิทัลเพื่อเศรษฐกิจและสังคม หรือดีอีเอสนั้น ก็ถือว่ามีความสำคัญและเป็นกลไกหนึ่งที่ช่วยสร้างความเข้าใจเรื่องต่างๆ ในสังคม เพื่อไม่ให้เกิดความวุ่นวายและทำผิดกฎหมายนายกรัฐมนตรี ย้ำว่า รัฐบาลไม่ใช่การทำงานการเมือง แต่เป็นการทำงานตามกรอบอำนาจหน้าที่ของฝ่ายบริหารและจะติดตามการทำงานและประเมินผลงานของรัฐมนตรีทั้งหมดทุก 3 เดือน โดยสามารถปรับ ครม.ได้เสมอ เชื่อทุกอย่างจะดีขึ้น